सरस्वती रेलिगेसन नजिक
फ्रेन्ड्सविरुद्ध ४–१ ले पराजित भएपछि आइतबार सरस्वती युवा क्लबलाई सहिद स्मारक ‘ए’ डिभिजन लिगबाट रेलिगेसनमा पर्ने डर बढेको छ । कोटेश्वरको क्लबले सातौं चरणमा आइपुग्दा छैटौं हार बेहोरेको हो र यसले सरस्वती चार अंकले पछाडि पर्दै अन्तिम स्थानमा छ ।
काठमाडौँ — फ्रेन्ड्सविरुद्ध ४–१ ले पराजित भएपछि आइतबार सरस्वती युवा क्लबलाई सहिद स्मारक ‘ए’ डिभिजन लिगबाट रेलिगेसनमा पर्ने डर बढेको छ । कोटेश्वरको क्लबले सातौं चरणमा आइपुग्दा छैटौं हार बेहोरेको हो र यसले सरस्वती चार अंकले पछाडि पर्दै अन्तिम स्थानमा छ ।यो लिगबाट एक क्लब मात्रै रेलिगेसनमा पर्नेछ । सहभागी १४ क्लबमध्ये जितविहीन रहेको एक्लो सरस्वती १ अंकमात्र जोड्दै पुछारमा रहेको छ । एन्फा कम्प्लेक्समा सरस्वतीलाई पराजित गरेपछि फ्रेन्ड्स ८ अंक बनाएर शीर्ष नौमा उक्लियो । फ्रेन्ड्सविरुद्ध तीन अंक खोस्न सकेको भए पनि सरस्वती पुछारमै रहने थियो तर त्यस जितले ‘ए’ डिभिजनमै रहने होडलाई पनि रोमाञ्च बनाउने थियो । तर सरस्वती यस्तो अवसरमा निक्कै फितलो सावित भयो ।विभागीय टिम एपीएफ (५ अंक) पुछारबाट दोस्रोमा रहेको छ । रेलिगेसन क्षेत्रमा चार अंकले पछाडि परेपछि सरस्वतीका प्रशिक्षक प्रदीप नेपालले स्वीकारे, ‘रेलिगेसनको डर बढेको हो ।’ थपे, ‘चार अंक पछाडि छौं । ६ खेल बाँकी छन् । अझै अवसर (ए डिभिजनमै अडिने) छ । अन्तिम खेलसम्म संघर्ष गर्नेछौं ।’ तीन अफ्रिकी खेलाडीलाई यो लिगकै लागि चार महिना अनुबन्ध गरे पनि उनीहरूले राम्रो खेल पनि देखाउन सकेका छैनन् । ‘विदेशी स्ट्राइकर सोचेजस्तो भएन, पहिलाभन्दा धेरै कमजोर भयो,’ उनले भने । हुन त सरस्वतीका स्वदेशी खेलाडीले पनि मैदानमा प्रभाव देखाउन सकेका छैनन् । यो लिगका कुल ९१ खेलमध्ये ४७ खेल सकिँदासम्म सबभन्दा कमजोर टिम नै सरस्वती देखिएको छ ।छैटौं चरणमा ब्रिगेड ब्वाइजसँग गोलरहित खेल्दै अंकको खाता खोलेको थियो । गोल गर्न त के गोलको अवसर सिर्जना गर्न पनि सरस्वती संघर्ष गरिरहेको छ । फ्रेन्ड्सले पनि सरस्वतीलाई एकतर्फी दबाबमा राखेको थियो । म्यान अफ द म्याच चुनिएका उत्तम राईले दुई गोल (४ र ८७ औं मिनेट) गरे । बाँकी दुई गोल ब्राजिली खेलाडीको नाममा रह्यो । साउलो डे अक्विनी (२४ औं मिनेट) र वाग्नर डो कार्मो (७० औं मिनेट) ले गोल गरेका थिए । अन्त्यतिर ६ मिनेटको इन्ज्युरी समयमा मात्रै उत्तम दुईपल्ट ह्याट्रिक गर्ने अवसरमा चुकेका थिए । फ्रेन्ड्सले अरू पनि थुप्रै अवसर उपयोग गर्न सकेन । दोस्रो जितसँगै फ्रेन्ड्स शीर्ष श्रेणीमै रहने सम्भावना बलियो बनायो । उसले अघिल्लो खेलमा थ्रीस्टारलाई १–० ले स्तब्ध पारेको थियो, त्यो ‘ललितपुर डर्बी’ मा ३३ वर्षपछिको पहिलो जित थियो । बुसारी काजिमले ८० औं मिनेटमा फ्रेन्ड्सविरुद्ध गरेको सान्त्वना गोल सरस्वतीको यो लिगमा दोस्रो गोल हो । यसअघि चौथो चरणमा एपीएफविरुद्ध २–१ ले हारेको खेलमा विनोद केसीले इन्ज्युरी समयमा गोल गरेका थिए । त्यसअघिका तीन र पछिका दुई खेलमा सरस्वती गोलविहीन भएको थियो । कप्तान कृष्णगोपाल श्रेष्ठले १७ औं मिनेटमा बराबरी गर्ने अवसर पाए पनि बल बाहिर हाने । पहिलो हाफको इन्ज्युरी समयमा सुसन लामाले पेनाल्टी क्षेत्रबाहिरैबाट हानेको बल बारमा लागेर फर्कियो । सरस्वतीले अरू अवसर सिर्जना गर्न सकेन । फ्रेन्ड्सविरुद्धको प्रदर्शनलाई लिएर प्रशिक्षक नेपालले भने, ‘एकदमै झुर । सात खेलमा सबभन्दा झुर ।’ तर उनले पहिलो गोलमा फ्रेन्ड्सका खेलाडी अफसाइड रहेको र रेफ्रीको त्यो ‘गलत निर्णय’ ले टिमलाई अप्ठ्यारोमा पारेको दाबी गरे ।एनआरटी, जावलाखेल, पुलिस, एपीएफ, आर्मी र फ्रेन्ड्ससँग हारेको सरस्वतीले मनाङ मर्स्याङ्दी, थ्रीस्टार, मछिन्द्रजस्ता ठूला टिमको सामना गर्नै बाँकी छ । त्यसैले सरस्वतीलाई यसपालि रेलिगेसन टार्न निकै गाह्रो हुनेछ । सरस्वतीले पहिलोपल्ट २०६३ मा राजधानीको ‘ए’ डिभिजन लिग खेलेको थियो । त्यो पहिलो सिजनमै ब्रिगेड ब्वाइजसँगै अन्तिम दुईमा रहेपछि सरस्वती रेलिगेसनमा परेको थियो । लगत्तै ‘बी’ डिभिजनबाट फेरि शीर्ष श्रेणीमा फर्कियो । सरस्वतीको माथिल्लो डिभिजनमा पुनरागमनको पहिलो सिजन बनेको थियो ‘ए’ डिभिजन लिग २०६८ । त्यसयता सरस्वतीलाई यसैपालि रेलिगेसनमा पर्ने डर बढेको हो । यो क्लब गत वर्षको लिगमा नवौं स्थानमा रहेको थियो ।एनआरटी शीर्ष चारमाएनआरटी रोमाञ्चक प्रतिस्पर्धामा एपीएफलाई ३–२ ले पन्छाउँदै शीर्ष चारमा उक्लियो । एनआरटी चार जित, एक बराबरी र दुई हारसँगै ११ अंक (गत वर्ष पुछारमा रहेकोले २ अंक घटुवामा परेको) बनाउँदै अगाडि बढेको हो । पुलिस र थ्रीस्टारले उति नै अंक जोडे पनि गोल अन्तरमा एनआरटी अगाडि छ । मछिन्द्र, मनाङ र एक खेल कम खेलेको आर्मीको समान १३–१३ अंक छ । एनआरटीलाई बियिक आन्द्रेले २४ औं मिनेटमा अग्रता दिलाएका थिए । तर आशिष लामाले ४१ र ५४ औं मिनेटमा गोल गरेपछि एपीएफले २–१ को अग्रता लियो । विभागीय टिमका डिफेन्डर वीरेन्द्र प्रकाश यादवले ८० औं मिनेटमा आफ्नै पोस्टमा गोल गरेपछि खेल २–२ को स्थितिमा पुग्यो । त्यसपछि दर्शन गुरुङले ८५ औं मिनेटमा निर्णायक गोल गर्दै एनआरटीलाई चौथो जित दिलाए ।बीबीसीमा भारतीय खेलाडीकतार एयरवेज सहिद स्मारक ए डिभिजन लिग टिम ब्रिगेड ब्वाइज क्लबले छैटौं चरणको खेल सकिएपछि भारतीय खेलाडीलाई अनुबन्ध गरेको छ । दक्षिण एसियाली कोटामा भारतका डिफेन्सिभ मिडफिल्डर मोहम्मद सौकातलाई आइतबार अनुबन्ध गरेको हो । लिगमा ६ खेलबाट ७ अंकसहित अंकतालिकाको दसौं स्थानमा रहेको ब्रिगेड ब्वाइजले सातौं चरणको खेलमा सोमबार एन्फा कम्प्लेक्समा गत संस्करणको उपविजेता संकटा क्लबको सामना गर्दै छ ।